google/wiki40b huggingface dataset:
Βερίγγεια γέφυρα

Η Βερίγγεια γέφυρα ήταν το τμήμα ξηράς που συνέδεε την βόρειο Αμερική με την Ασία. Σήμερα το σημείο αυτό βρίσκεται κάτω από την επιφάνεια της θαλάσσης και σκεπάζεται από νερό, αλλά στην προϊστορική εποχή ήταν βατό, έτσι ώστε οι άνθρωποι που το χρησιμοποίησαν μπόρεσαν να περάσουν από την μια ήπειρο στην άλλη και να κατοικήσουν την Αμερική, ιδρύοντας όλες τις ινδιάνικες φυλές.
Ντανιέλε Ντε Ρόσι

Ρόμα

Γεννήθηκε στη Ρώμη. Ξεκίνησε την ερασιτεχνική καριέρα του σε ηλικία 14 ετών με την Όστια Μάρε, ομάδα ενός μικρού προαστίου της Ρώμης. Το 2000, σε ηλικία 17 ετών μεταγράφηκε στις ακαδημίες της ΑΣ Ρόμα και έναν χρόνο μετά (το 2001), υπογράφει το πρώτο του επαγγελματικό συμβόλαιο. Από το 2004 είναι ο βασικός μέσος της ομάδας. Με την Ρόμα, έχει κατακτήσει το Κύπελλο Ιταλίας, το 2007 και το 2008 και το Σούπερ Καπ Ιταλίας το 2007. Έχει ανακηρυχθεί καλύτερος νεαρός ποδοσφαιριστής στο ιταλικό πρωτάθλημα το 2006 και ο καλύτερος Ιταλός ποδοσφαιριστής της χρονιάς το 2009.

Εθνική Ιταλίας

Η διεθνής καριέρα του Ντε Ρόσι, ξεκίνησε το 2001 από την ομάδα Νέων της Ιταλίας, στην συνέχεια πέρασε από όλες τις υπόλοιπες εθνικές ομάδες της χώρας, μέχρι και την ανδρών, με την οποία το 2006, κατέκτησε το Μουντιάλ. Επίσης, είναι μέλος όλων των μεγάλων διοργανώσεων που έχει πάρει μέρος η χώρα, σε επίπεδο ανδρών Euro 2008, Κύπελλο Συνομοσπονδιών 2009, Μουντιάλ 2010, Euro 2012, Μουντιάλ 2014 και Euro 2016.
Ερρίκος του Αρτουά

Βιογραφικά στοιχεία

Μεταθανάτιος γιος του Καρόλου Φερδινάνδου δούκα του Μπερί, και της Καρολίνας Φερδινάνδης Λουίζας των δύο Σικελιών, εγγονός του βασιλιά της Γαλλίας Καρόλου Ι΄. Γεννήθηκε στις 29 Σεπτεμβρίου 1820 στο Παρίσι, στο Ανάκτορο Κεραμεικού, λίγους μήνες μετά τη δολοφονία του πατέρα του, χωρίς να παραβρεθεί στο δωμάτιό του κανένα μέλος της βασιλικής οικογένειας, κάτι που έφερε κατάπληξη στους οπαδούς του δούκα της Ορλεάνης. Πήρε τον τίτλο του δούκα του Μπορντώ και ονομάστηκε «θεόσταλτος», διότι χωρίς την γέννηση του η κύρια βασιλική γραμμή θα είχε αφανιστεί.
Κηρύχθηκε βασιλιάς μετά την παραίτηση του παππού και του θείου του, αλλά το μικρό παιδί βασίλευσε μόνο επτά ημέρες, αφού το συμβούλιο της επανάστασης έδωσε το στέμμα στον δούκα Λουδοβίκο Φίλιππο του Οίκου της Ορλεάνης. Το 1836, με τον θάνατο του παππού του, απέκτησε δια βίου τον τίτλο του μνηστήρα του θρόνου, από την πλευρά της νόμιμης γραμμής της δυναστείας, και οι οπαδοί του ονομάσθηκαν «Νόμιμοι», προκειμένου να ξεχωρίσουν από τους «Ορλεανιστές» τους οπαδούς του διαδόχου Φιλίππου, δούκα της Ορλεάνης. Οι οπαδοί του ήταν πολύ λιγότεροι, λόγω της αντιπάθειας που είχε στον λαό ο παππούς του και ο θείος του. Ο Ερρίκος προτίμησε τελικά τον τίτλο του κόμη του Σαμπόρ.

Οριστική αποτυχία της παλινόρθωσης της μοναρχίας

Μετά το τέλος του Γαλλοπρωσικού πολέμου και την πτώση του Ναπολέοντα Γ΄ οι βασιλικοί είχαν την πλειοψηφία στο εθνικό συμβούλιο και ο Ερρίκος ήταν έτοιμος να επανέλθει στον θρόνο. Οι Ορλεανιστές συμφώνησαν στις αξιώσεις του, γιατί γνώριζαν ότι δεν είχε παιδιά, οπότε με το θάνατό του αυτοί θα ήταν οι διάδοχοι. Αλλά μια παράλογη απαίτηση του Ερρίκου να αντικατασταθεί η εθνική σημαία της Γαλλίας, η γνωστή Τρικολόρε, με την παλιά άσπρη με τον εραλδικό κρίνο ανέτρεψε την υπέρ του κατάσταση.
Το 1870, σχηματίστηκε μια προσωρινή Τρίτη Δημοκρατία αναμένοντας τον θάνατό του. Μέχρι τότε η κοινή γνώμη είχε στραφεί υπέρ της εγκαθίδρυσης μιας νέας δημοκρατίας στο πρόσωπο του Αδόλφου Θιέρσιου, ενώ ο ίδιος έμεινε κοροϊδευτικά στη μνήμη των Γάλλων ως αναστηλωτής της Τρίτης Δημοκρατίας ή Γάλλος Ουάσινγκτον.
Βακτηριακή κόλπωση

Αιτία και διάγνωση

Η βακτηριακή κόλπωση οφείλεται στη διατάραξη της φυσιολογικής ισορροπίας των βακτηρίων του κόλπου. Παρατηρείται μεταβολή στους πιο κοινούς τύπους βακτηρίων και εκατοπλάσια έως και χιλιαπλάσια αύξηση της συγκέντρωσης των βακτηρίων. Στους παράγοντες κινδύνου περιλαµβάνονται οι κολπικές πλύσεις, οι νέοι ή πολλαπλοί ερωτικοί σύντροφοι, τα αντιβιοτικά και, μεταξύ άλλων, η χρήση ενδομητρικού σπειράματος. Ωστόσο, στους παραπάνω αναφερόμενους παράγοντες κινδύνου δεν συγκαταλέγονται οι σεξουαλικώς μεταδιδόμενες λοιμώξεις. Η διάγνωση που θεωρείται ύποπτη βασίζεται στα συμπτώματα και μπορεί να επαληθευτεί με την εξέταση του κολπικού εκκρίματος και την εύρεση κολπικού pH υψηλότερου από το φυσιολογικό και υψηλής συγκέντρωσης βακτηρίων. Η βακτηριακή κόλπωση συχνά συγχέεται με τη μυκητιασική κολπίτιδα ή την τριχοµοναδική κολπίτιδα.

Πρόληψη και θεραπεία

Συνήθως η θεραπεία επιτυγχάνεται με τη λήψη αντιβιοτικών, όπως η κλινδαμυκίνη ή η μετρονιδαζόλη. Αυτά τα φάρμακα μπορούν επίσης να λαμβάνονται κατά το δεύτερο ή τρίτο τρίμηνο της εγκυμοσύνης. Εντούτοις, συχνά η πάθηση επανέρχεται μετά τη θεραπεία. Τα προβιοτικά μπορούν να συμβάλλουν στην πρόληψη της επανεμφάνσης. Δεν είναι σαφές αν η χρήση προβιοτικών ή αντιβιοτικών επηρεάζει τα αποτελέσματα της εγκυμοσύνης.

Επιδημιολογία και ιστορία

Η βακτηριακή κόλπωση είναι η πιο κοινή κολπική λοίμωξη που πλήττει τις γυναίκες που βρίσκονται στην αναπαραγωγική ηλικία. Το ποσοστό των γυναικών που θίγονται σε μια δεδομένη στιγμή ποικίλλει από 5% έως 70%. Η βακτηριακή κόλπωση είναι πιο συνηθισμένη σε ορισμένα μέρη της Αφρικής και λιγότερο στην Ασία και την Ευρώπη. Στις Ηνωμένες Πολιτείες, ο επιπολασμός υπολογίζεται περίπου στο 30% των γυναικών ηλικίας 14-49 ετών. Τα ποσοστά εμφάνισης της νόσου ποικίλλουν σημαντικά μεταξύ των εθνοτικών ομάδων εντός της χώρας. Ενώ συμπτώματα παρόμοια με αυτά της βακτηριακής κόλπωσης έχουν περιγραφεί πολύ νωρίτερα, το πρώτο σαφώς τεκμηριωμένο περιστατικό έλαβε χώρα το 1894.
Αναστάσιος Αρβανιτάκης

Βιογραφία

Κατοχή και εμφύλιος σημαδεύουν τα παιδικά του χρόνια. Ως μαθητής στο Πειραματικό Σχολείο του Πανεπιστημίου Θεσσαλονίκης είχε την τύχη να έχει εξαιρετικούς δασκάλους. Στα γράμματα εμφανίζεται την δεκαετία του '60 με δύο αφηγήματα σε λογοτεχνικά περιοδικά και με εκτενή αποσπάσματα σε εφημερίδα του μυθιστορήματος οι Δίκαιοι, θέμα την εμποδισμένη δράση των ανθρώπων που προσπαθούν να έχουν οδηγό μονάχα τη συνείδησή τους. Το έργο σε εντελώς πρωτόλεια μορφή είχε αποσπάσει τον πρώτο έπαινο αδημοσίευτου μυθιστορήματος το 1966. Στις Βρυξέλλες, όπου βρίσκεται με υποτροφία της βελγικής κυβέρνησης, αρχίζει τη σύνθεση του Διγενή Ακρίτα, όπου επιχειρεί να περιγράψει τη διφυή ανθρώπινη υπόσταση, το γήινο και το θεϊκό στοιχείο, αλλά και την ακραία οριακή κατάστασή του καθώς και την κεντρική ιδιότητα του φύλακα.
Διορίζεται στη φιλοσοφική Σχολή του Αριστοτελείου Πανεπιστημίου Θεσσαλονίκης.Το 1970 βρίσκεται στο Παρίσι με υποτροφία της γαλλικής κυβέρνησης, όπου προετοιμάζει τη διδακτορική του διατριβή, ενώ παράλληλα γράφει τη Σοφίτα, θεατρικό κατά της δικτατορίας και κάθε μορφής καταπίεσης. Με αφορμή τον θάνατο του Μικρασιάτη πατέρα του, γράφει τα μικρασιατικά αφηγήματα Η Νύχτα και το μυθιστόρημα Η λίμνη. Το 1980 διορίζεται στο Πανεπιστήμιο Μακεδονίας, όπου παραμένει ως την συνταξιοδότησή του το 2004. Διδάσκει Εισαγωγή στη Φιλοσοφία και Μεθοδολογία και τεχνογραφία της επιστημονικής έρευνας, μάθημα που εισηγήθηκε ο ίδιιος. Για ένα διάστημα (1988-1990) υπηρετεί στην Θεολογική Σχολή Θεσσαλονίκης ως Επισκέπτης Καθηγητής, όπου διδάσκει Εισαγωγή στη Φιλοσοφία και το επιλεγόμενο μάθημα Σέβας και φόβος των θεών. Διετέλεσε Διευθυντής (Κοσμήτωρ) του Τμήματος Οικονομικών Επιστημών του Πανεπιστημίου Μακεδονίας. Στην Ανωτάτη Εκπαίδευση υπηρέτησε συνολικά 37 χρόνια.
Το 2010 εκδίδεται ο τιμητικός τόμος  Τάσος Φάλκος-Αρβανιτάκης, Πενήντα χρόνια δημιουργίας, που περιέχει κρίσεις και μελέτες για τον άνθρωπο και το επιστημονικό και λογοτεχνικό έργο του
Γεωλογία του Μαυροβουνίου

Η γεωλογία του Μαυροβουνίου περιλαμβάνει  ιζηματογενή και πυριγενή πετρώματα (ηφαιστίτες και πλουτωνίτες) από την παλαιοζωική έως την καινοζωική εποχή, αποτεθειμένα σε ελάχιστα έως τώρα κατανοητή κλίνη κρυσταλλικού πετρώματος.
Βραβεία Αμερικανικής Ακαδημίας Κινηματογράφου 1984

Η 57η Απονομή των Βραβείων της Ακαδημίας Κινηματογράφου, που τίμησε τις καλύτερες επιδόσεις στο χώρο του κινηματογράφου για το έτος 1984, έλαβε χώρα στις 25 Μαρτίου 1985. Η τελετή πραγματοποιήθηκε στο Θέατρο Κόντακ στο Χόλιγουντ της Καλιφόρνιας και την παρουσίαση ανέλαβε για πρώτη φορά ο Κρις Ροκ. Στην αμερικανική τηλεόραση μεταδόθηκαν από το δίκτυο ABC.
Οι υποψηφιότητες ανακοινώθηκαν στις 15 Φεβρουαρίου  με την ταινία Ιπτάμενο Κροίσο να σκοράρει τις περισσότερες, που ήταν 11, και το Million Dollar Baby και το Ψάχνοντας τη Χώρα του Ποτέ (Finding Neverland) να ακολουθούν με 7 υποψηφιότητες η καθεμία. Ο μεγάλος νικητής της βραδιάς ήταν το Million Dollar Baby που κέρδισε τα βραβεία Καλύτερης Ταινίας και Σκηνοθεσίας, δίνοντας στον Κλιντ Ίστγουντ το δεύτερο του Όσκαρ μετά από την βράβευση του για την ταινία Οι Ασυγχώρητοι (Unforgiven).

Υποψηφιότητες & Νικητές

Οι νικητές κάθε κατηγορίες εμφανίζονται με έντονους χαρακτήρες στην κορυφή της κατηγορίας.
Α΄ κατηγορία ΠΟΑΣΠ 2016-17

Σύστημα διεξαγωγής

Στο πρωτάθλημα της Α΄ κατηγορίας ΠΟΑΣΠ 2016-17 συμμετείχαν 12 ομάδες. Όλες οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακηρύχτηκε η ομάδα που συγκέντρωσε τους περισσότερους βαθμούς. Οι δύο τελευταίες ομάδες υποβιβάστηκαν στο πρωτάθλημα Β΄ κατηγορίας ΠΟΑΣΠ 2017-18.
Η πρωταθλήτρια ομάδα εξασφάλιζε τη συμμετοχή της στο Πρωτάθλημα Πρωταθλητριών ΣΤΟΚ 2016-17. Επιπρόσθετα, η πρωταθλήτρια ομάδα και οι ομάδες που τερμάτιζαν στην δεύτερη και τρίτη θέση είχα δικαίωμα συμμετοχή στο Πρωτάθλημα Ένταξης ΣΤΟΚ 2017, μέσα από τα οποίο καθορίζονταν οι ομάδες που θα συμμετείχαν την επόμενη ποδοσφαιρική περίοδο στην Επίλεκτη Κατηγορία ΣΤΟΚ 2017-18.

Σύστημα βαθμολόγησης

Η νίκη βαθμολογείτο με 3 βαθμούς και η ισοπαλία με 1 βαθμό ενώ η ήττα δεν έδινε κανένα βαθμό.
Γκούσταφ Μπάουερ

Πολιτική δραστηριότητα

Ο Μπάουερ, γιος δικαστικού κλητήρα, ιδρύει το 1895 ως γραφειακός υπάλληλος τον Σύνδεσμο Γραφειακών Υπαλλήλων, του οποίου μένει πρόεδρος μέχρι το 1908. Από το 1908 μέχρι το 1918 ο Μπάουερ είναι αντιπρόεδρος της Γενικής Επιτροπής των Συνδικάτων της Γερμανίας. Παράλληλα ψηφίζεται το 1912 βουλευτής του Ράιχσταγκ, που θα μείνει μέχρι το 1928.
Ο καγκελάριος Μαξ φον Μπάντεν τον καλεί τον Οκτώβριο του 1918 να αναλάβει τα καθήκοντα του υφυπουργού εργασίας. Το 1919 τον καλεί ο καγκελάριος της Δημοκρατίας της Βαϊμάρης Σάιντεμαν να αναλάβει το υπουργείο εργασίας. Αφού ο Σάιντεμαν παραιτείται τον Ιούνιο του 1919, ο Μπάουερ αναλαμβάνει ο ίδιος την καγκελαρία της κυβέρνησης που θα υποχρεωθεί να υπογράψει την συνθήκη των Βερσαλλιών. Το 1920, μετά το πραξικόπηµα του Καπ, παραιτείται επειδή χάνει , όπως και ο υπουργός αμύνης Γκούσταφ Νόσκε, την εμπιστοσύνη του κόμματός του (SPD) και των συνδικάτων.
To 1921 είναι μέλος των κυβερνήσεων Μύλερ και Βιρτ σαν αντικαγκελάριος. Το 1925 αποκλείεται από το κόμμα με αφορμή ένα σκάνδαλο διαφθοράς. Αργότερα όμως αθωώνεται.
Ο Γκούσταφ Μπάουερ ήταν παντρεμένος με την Χέντβιχ Μοκ. Ο τάφος του βρίσκεται στο Γκλίνικε/Νόρντμπαν, λίγο έξω από τα βόρεια σύνορα του Βερολίνου.
Νομπομπάνγκλα

Το Νομπομπάνγκλα είναι αλφαβητικό, χωρίς συνδυασμούς στυλ ορθογραφίας, χρησιμοποιώντας το Βεγγαλικό αλφάβητο. Το αλφάβητο νομπομπάνγκλα αποτελείται από 8 φωνήεντα και 37 σύμφωνα. 
Στο νομπομπάνγκλα τα φωνήεντα γράφονται σαν ξεχωριστά γράμματα και εμφανίζονται πάντα μετά από το σύμφωνο. Γράφονται το ίδιο, στην αρχική και μέση θέση. Δεν υπάρχει εγγενές φωνήεν και τα σύμφωνα υπάρχουν μόνο για τον εαυτό τους, σε αντίθεση με τον κανόνα για τα Βραχμικά αλφάβητα.
Για παράδειγμα, η λέξη νομπομπάνγκλα γράφεται ως ণা̆বা̆বাঙলা n-o-b-o-b-a-ŋ-l-a, ενώ στη πρότυπη Βεγγαλική ορθογραφία θα ήταν ণববাংলা n-b-b-a-ᵑ-l-a.
Ανδρέας Κασής

Βιογραφία

Γεννήθηκε και έζησε στην Πάτρα κατά τον 18ο αιώνα. Είχε υπηρετήσει στο ρωσικό στρατό. Άφησε στη διαθήκη του ένα πολύ μεγάλο ποσό για την ανέγερση και λειτουργία σχολείου στην Πάτρα. Για άγνωστο λόγο το σχολείο δεν έγινε, αλλά το ποσό χρησιμοποιήθηκε για τη λειτουργία σχολείων στην Πάτμο, τα Ιωάννινα και την Αθήνας. Το ποσό είχε κατατεθεί στην Ελληνική Τράπεζα του Αγίου Γεωργίου της Βενετίας.
Τεχνολογία τροφίμων

Ιστορική αναδρομή

Η ανθρωπότητα έχει ξεκινήσει να ασχολείται με την τεχνολογία τροφίμων εδώ και αιώνες. Από τότε που ξεκίνησε η παραγωγή ζυμωμένων προϊόντων (τυριού, κρασιού, μπίρας κ.α.) παστών τροφίμων, ακόμα και το μαγείρεμα της τροφής αποτελούσε εφαρμογή της τεχνολογίας τροφίμων. Σε κάθε περίπτωση η εφαρμογή της τεχνολογίας τροφίμων έδινε ένα ασφαλέστερο τρόφιμο, με μεγαλύτερη διάρκεια ζωής, που οργανοληπτικά ήταν πιο επιθυμητό.

Ορίζοντας την τεχνολογία τροφίμων

Η επιστήμη των τροφίμων είναι μία πολυεπίπεδη νέα επιστήμη. Αποτελείται από προχωρημένες γνώσεις Χημικής Μηχανικής, Χημείας Τροφίμων,και Μικροβιολογίας Τροφίμων. Τεχνολογία τροφίμων είναι η εφαρμογή της επιστήμης τροφίμων στη βιομηχανία.

Επαγγελματική αποκατάσταση του Τεχνολόγου Τροφίμων

Οι προοπτικές απασχόλησης για τους Τεχνολόγους Τροφίμων διαγράφονται θετικές, καθώς οι υπηρεσίες αυτού του είδους είναι απαραίτητες στη σημερινή εποχή. Οι αποδοχές των Τεχνολόγων Τροφίμων σε αρκετές περιπτώσεις είναι πολύ υψηλές. Σε αυτές περιλαμβάνονται επιδόματα ανθυγιεινής εργασίας, διαχειριστικών λαθών, μεταπτυχιακών σπουδών και υπευθυνότητας (στην περίπτωση που είναι υπεύθυνοι ή προϊστάμενοι τμήματος). Ο Τεχνολόγος Τροφίμων μπορεί να εργαστεί σε υπηρεσίες των υπουργείων Γεωργίας, Εμπορίου, στο Γενικό Χημείο του Κράτους, σε υπηρεσίες αγορανομίας και ελέγχου τροφίμων, σε βιοτεχνίες και βιομηχανίες τροφίμων ως υπεύθυνος τμημάτων παραγωγής, ή τμημάτων ποιοτικού ελέγχου των προϊόντων. Επίσης, μπορεί να εργαστεί και σε μονάδες αποθήκευσης και συντήρησης τροφίμων. Ακόμα, μπορεί να εργαστεί στο χώρο του εμπορίου, στη διακίνηση πρώτων υλών απαραίτητων για την παραγωγή και τυποποίηση των τροφίμων. Τέλος, μπορεί να εργαστεί ως υπεύθυνος σε μονάδες μαζικής σίτισης, φοιτητικές ή μαθητικές εστίες, κατασκηνώσεις, οικοτροφεία, ξενοδοχεία ή οργανισμούς μεταφορών. Ως ελεύθερος επαγγελματίας μπορεί να αναλάβει μελέτες εγκατάστασης, οργάνωσης και λειτουργίας βιομηχανιών τροφίμων.

Επαγγελματικοί Φορείς

Ο Επαγγελματικός φορέας των Ελλήνων Τεχνολόγων Τροφίμων είναι η Πανελλήνια Ένωση Τεχνολόγων Τροφίμων ().
Άρης Αγγελόπουλος

Βιογραφικά στοιχεία

Ξεκίνησε την πετοσφαίριση από την Ε.Α. Πατρών το 1974 έως το 1988 , εκτός το 1980-81 που έπαιξε στην τότε Γιουγκοσλαβική Όμπιλιτς Βελιγραδίου. Με το τέλος τη καριέρας του ξεκίνησε προπονητής στην ΕΑ Πατρών από το 1985 ως 2004 όπου την πήρε από το τοπικό πρωτάθλημα και την οδήγησε στην Α1 εθνική. Το 2002-2004 ήταν και προπονητής στην Εθνική εφήβων, και το 2003-2005 ήταν στο προπονητικό τιμ της Εθνικής αντρών . Από το 2005 είναι προπονητής στην Παναχαϊκή Γ.Ε. την οποία ανέβασε από την Γ' εθνική στην Α2 εθνική κατηγορία.την περιοδο 2012-2013 την ανεβασε για πρωτη φορα στην α1 Με την εθνική αντρών ήταν στο πάγκο της στους Ολυμπιακούς αγώνες 2004 εκτελώντας χρέη Β' προπονητή (βοηθός). Σήμερα είναι καθηγητής φυσικής αγωγής στο Πανεπιστήμιο Πατρών, είναι παντρεμένος με την Άννα Βάσιτς κι έχουν έναν γιο τον Νίκο, διεθνή αθλητή της πετοσφαίρισης.
Τουρά (Πόλη)

Ιστορία

Η Τουρά, ήταν το διοικητικό κέντρο του Αυτόνομου θύλακα της Εβενκίας μέχρι την ένωση της Εβενκίας με το Κράι Κρασνογιάρσκ στις 1 Ιανουαρίου 2007.

Μεταφορές

Η Τουρά εξυπηρετείται από το αεροδρόμιο Τουρά. Η πόλη και το αεροδρόμιο συνδέονται μεταξύ τους με την οδό A-383, αν και σήμερα η Τουρά είναι απομονωμένη από το ρωσικό οδικό και το σιδηροδρομικό δίκτυο.
Σημαία του Τσαντ

Η σημαία του Τσαντ είναι τρίχρωμη με κάθετες λωρίδες των εξής χρωμάτων (από αριστερά προς τα δεξιά) : μπλε, κίτρινου και κόκκινου. Η σημαία αυτη συνδυάζει τα χρώματα της γαλλικής σημαίας με τα παναφρικανικά χρώματα.

Παρόμοιες σημαίες

Η σημαία του Τσαντ έχει τα ίδια χρώματα με τη της Ρουμανίας. Ωστόσο, ειδικοί υποστηρίζουν ότι το μπλε χρώμα στη σημαία του Τσαντ είναι πιο σκούρο από τη σημαία της Ρουμανίας. Είναι επίσης παρόμοια και με τη σημαία της Μολδαβίας και της Ανδόρρας, αυτές όμως έχουν τα εθνόσημά τους στο κέντρο.
Ημέρα της Λαϊκής Επανάστασης του Απριλίου

Η Ημέρα της Λαϊκής Επανάστασης του Απριλίου είναι εθνική αργία στην Κιργιζία που τιμά την Κιργιζική Επανάσταση του 2010. Ο Κιργίζιος πρόεδρος Αλμαζμπέκ Αταμπάγιεφ υπέγραψε το προεδρικό διάταγμα που εξουσιοδοτούσε την αργία στις 4 Απριλίου του 2016. Στις 7 Απριλίου 2010, οι διαδηλωτές οι οποίοι οδηγούνταν από τους ηγέτες της αντιπολίτευσης εισέβαλαν στο κτίριο του κοινοβουλίου στο Μπισκέκ και κατέλαβαν τα κεντρικά γραφεία πολλών μεγάλων ραδιοτηλεοπτικών φορέων. Η Ρόζα Οτουνμπάγιεβα εκλέχθηκε στη συνέχεια επικεφαλής της Προσωρινής Κυβέρνησης. Η επέτειος της Επανάστασης κηρύχθηκε εθνική αργία το 2011. Το 2016 αναβαθμίστηκε σε εργατική αργία.
Δημητρίτσι Σερρών

Γεωγραφία - Ιστορία

Το Δημητρίτσι βρίσκεται προς τα δυτικά όρια με την Περιφερειακή Ενότητα Κιλκής, στον κάμπο των Σερρών, κοντά στη συμβολή του ποταμού Στρυμόνα με τον παραπόταμό του Κοπατσιανό (ή Σκαπάνη). Απέχει 19 χλμ. ΝΔ. από την πόλη των Σερρών και 12,5 ΒΔ. από τη Νιγρίτα. Οι κάτοικοί του ασχολούνται με τη γεωργία (καλλιέργειες αραβόσιτου, ζαχαρότευτλων, βαμβακιού, ελιών, αμυγδάλων, καπνού, αμπελιών) και την κτηνοτροφία. 
Σύμφωνα με τον ιστορικό του Βυζαντίου Νικήτα Χωνιάτη το 1185 έλαβε χώρα μάχη στον τόπο «τον λεγόμενον του Δημητρίτζη». Η ιστορική Μάχη του Δημητρίτζη μεταξύ των βυζαντινών στρα­τευμάτων και των Νορ­μανδών διεξήχθη στις 7 Νοεμβρίου 1185 και έληξε με νίκη των Βυζαντινών κατόπιν αιφνιδιαστικής επίθεσης, καθώς οι Νορμανδοί προσπάθησαν να αρχίσουν διαπραγματεύσεις με δόλο.
Μετά τη Μικρασιατική Καταστροφή του 1922 εγκαταστάθηκαν στο χωριό Έλληνες Μικρασιάτες πρόσφυγες που προέρχονται από τις περιοχές της Σμύρνης και τα Κουβούκλια της Προύσας της Μικράς Ασίας, όταν αναγκάστηκαν να εγκαταλείψουν τις εστίες τους και να καταφύγουν στην Ελλάδα. Οι πρόσφυγες ίδρυσαν ένα δικό τους συνοικισμό στην ανατολική πλευρά του χωριού, όπου δεν υπήρχε κανένας ντόπιος. Την ίδια εποχή ήρθαν και μερικές οικογένειες Θρακιωτών.

Διοικητικά

Το χωριό αναφέρεται επίσημα το 1920 στο ΦΕΚ 2Α - 04/01/1920 να προσαρτάται στην τότε κοινότητα. Σύμφωνα με το σχέδιο Καλλικράτης αποτελεί την Τοπική Κοινότητα Δημητριτσίου που υπάγεται στη Δημοτική Ενότητα Βισαλτίας του Δήμου Βισαλτίας και σύμφωνα με την απογραφή του 2011 έχει πληθυσμό 989 κατοίκους. Σύμφωνα με την απογραφή του 2001, ο πληθυσμός του χωριού ανερχόταν στους 1.461 κατοίκους.
Κεμ Μπιρτς

Κολεγιακή καριέρα

Τη σεζόν 2011-12, ο Μπιρτς αγωνίστηκε στους Pittsburgh Panthers, ενώ προς το τέλος της σεζόν πήρε μεταγραφή στους UNLV. Τη σεζόν 2013-14 είχε μέσο όρο 10.2 ριμπάουντ ανά παιχνίδι, το οποίο ήταν το τρίτο υψηλότερο ποσοστό στο Mountain West Conference. Τον Απρίλιο του 2014, δηλώνεται στα Draft και σταματάει την κολεγιακή του καριέρα.

Αρχή καριέρας/Προσπάθεια συμμετοχής στο ΝΒΑ

Αφού δεν επελέγη στα Draft του 2014, o Μπιρτς, εντάχθηκε στο Summer League του 2014, με του Washington Wizards. Τον Σεπτέμβριο του 2014, υπέγραψε συμβόλαιο με τους Miami Heat. Ωστόσο, αποχώρησε από εκεί στις 25 Οκτωβρίου του ίδιου έτους. Τον Νοέμβριο του 2014, εντάχθηκε στους Sioux Falls Skyforce. Τον Φεβρουάριο του 2015, συμμετείχε στην Futures All-Star team της NBA Development League All-Star Game.

Ουσάκ Σπορτίφ

Στις 30 Ιουνίου του 2015, υπέγραψε συμβόλαιο με την Ουσάκ Σπορτίφ, η οποία αγωνίζεται στο Τουρκικό Πρωτάθλημα. Το επόμενο μήνα συμμετείχε στο Orlando Summer League, για τους Brooklyn Nets, και για τους New Orleans Pelicans, στο Las Vegas Summer League. Στη συνέχεια της σεζόν, αγωνίστηκε για την Ουσάκ, και είχε μέσο όρο 10.5 πόντους, 9.1 ριμπάουντ, 1.3 μπλοκ και 0.5 κλεψίματα, σε 32 αγώνες του Τουρκικού Πρωταθλήματος. Στο τέλος της χρονιάς έμεινε ελεύθερος.

Ολυμπιακός Σ.Φ.Π.

Στις αρχές Ιουνίου τα Μέσα μιλάγανε για πιθανό ενδιαφέρον του Ολυμπιακού, αλλά και του Παναθηναϊκού. Κατόπιν, στις 15 Ιουνίου του 2016, ο γνωστός μάνατζερ έγραψε στην προσωπική του σελίδα στο twitter: Maple Leaf blossomed in Piraeus! Lol lol lol! (Σφένδαμος ανθίζει στον Πειραιά!), στέλνοντας τον παίχτη στον Ολυμπιακό. Την επόμενη μέρα, ανακοινώθηκε κι επίσημα από την ΚΑΕ Ολυμπιακός, υπογράφοντας διετές συμβόλαιο που θα αγγίζει συνολικά τα 2 εκατομμύρια ευρώ. Στις 10 Ιουλίου 2017 ο Μπιρτς έκανε χρήση του opt out όρου για ομάδα του ΝΒΑ αφού βρήκε συμβόλαιο στη Φλόριντα.

Ορλάντο Μάτζικ

Ο Μπιρτς συμφώνησε με τους Μάτζικ και θα αγωνίζεται από τη νέα σεζόν με την ομάδα από το Ορλάντο για το ΝΒΑ.

Διεθνής καριέρα

Ο Μπιρτς υπήρξε μέλος της εθνική νέων του Καναδά, με την οποία αγωνίστηκε στο FIBA Americas Under-18 Championship, στο οποίο έλαβε και το χάλκινο μετάλλιο. Επίσης, έχει συμμετοχές και στην Εθνική Ανδρών. Το 2016, συμμετείχε με την Εθνική Καναδά στο Προολυμπιακό τουρνουά καλαθοσφαίρισης 2016, στη Μανίλα.

Προσωπική ζωή

Ο Μπιρτς μεγάλωσε με τη μητέρα του στο Μόντρεαλ, ενώ ο πατέρας, Ντέρβινσεντ Μπριτς του ζούσε στην Οτάβα. Ο Μπιρτς έχει και τρεις αδελφούς: Ντάντρε, Μέισον και Καλούμ.
Λύσανδρος Μηλιαρέσης

Βιογραφικά στοιχεία

Ο Λύσανδρος Μηλιαρέσης (ψευδώνυμο Λίνος) γεννήθηκε το 1904 στο χωριό Περατάτα της Κεφαλλονιάς και καταγόταν από αριστοκρατική και δημοκρατική οικογένεια. Στην Κεφαλλονιά ήρθε για πρώτη φορά σε επαφή με τις σοσιαλιστικές ιδέες. Το 1922 μετέβη στην Αθήνα για να σπουδάσει στη Νομική Σχολή του Πανεπιστημίου Αθηνών. Κατά τη διάρκεια των σπουδών του ασπάστηκε την κομμουνιστική ιδεολογία και εντάχθηκε στην ΟΚΝΕ. Μετά το τέλος των σπουδών του έγινε δικηγόρος και το 1928 μέλος του ΚΚΕ. Ο Μηλιαρέσης θεωρείτο ως ένα από τα πιο μορφωμένα στελέχη του ΚΚΕ και ανέβηκε γρήγορα στην κομματική ιεραρχία, χάρη στην εξαιρετική δραστηριότητα που ανέπτυξε.

Η πολύπλευρη κομματική δράση

Αρχικά ο Μηλιαρέσης εργάστηκε στο δικαστικό τμήμα της Εργατικής Βοήθειας Ελλάδας (ΕΒΕ) σαν δικηγόρος. Αργότερα ανέλαβε την καθοδήγηση της Κομματικής Οργάνωσης Αθήνας (ΚΟΑ) και το καλοκαίρι του 1930 έγινε γραμματέας της Κεντρικής Επιτροπής της Εργατικής Βοήθειας Ελλάδας. Το 1932 ήταν μέλος της αποστολής που εκπροσώπησε την Ελλάδα στις εργασίες του Παγκόσμιου Συνεδρίου της Εργατικής Βοήθειας που έγινε στη Μόσχα.
Ο Μηλιαρέσης εργάστηκε επίσης στο Αγροτικό Τμήμα της ΚΕ του ΚΚΕ και ήταν υπεύθυνος της εφημερίδας που έβγαζε το ΚΚΕ για τους αγρότες με τίτλο "Φτωχολογιά του κάμπου". Επίσης αρθρογραφούσε στον Ριζοσπάστη και στην Κομμουνιστική Επιθεώρηση (ΚΟΜΕΠ).
Το 1934 συνελήφθη από την Ασφάλεια και εξορίστηκε στην Ανάφη. Μετά την απελευθέρωση του επανήλθε στην καθοδήγηση της ΚΟΑ. Στις βουλευτικές εκλογές του Ιανουαρίου του 1936 ήταν υπεύθυνος του εκλογικού αγώνα του ΚΚΕ και υποψήφιος Αθηνών με το Παλλαϊκό Μέτωπο όπου κατέλαβε την τρίτη θέση με 3835 ψήφους, λίγο κάτω από τους Βασίλη Νεφελούδη και Δημήτρη Γληνό που εξελέγησαν βουλευτές.

Δικτατορία Μεταξά και ύποπτο τέλος

Με την εγκαθίδρυση της Δικτατορίας της 4ης Αυγούστου ο Μηλιαρέσης πέρασε στην παρανομία συνεχίζοντας την κομματική του δράση, ως ηγετικό στέλεχος του ΚΚΕ. Όμως το φθινόπωρο του 1936 προσβλήθηκε από φυματιώδη μηνιγγίτιδα. Ως καταζητούμενος από την Ασφάλεια δεν μπορούσε να νοσηλευτεί σε νοσοκομείο, οπότε ο αδελφός του τον έβαλε κρυφά στο Σανατόριο της Βυτίνας με το ψευδώνυμο Παναγιώτης Ποδηματάς.
Ο Μηλιαρέσης πέθανε στη Βυτίνα στις 5 Φεβρουαρίου του 1937, σε ηλικία 33 ετών, αφού η κατάσταση της υγείας του ήταν αρκετά βεβαρυμένη μετά από αρκετές στερήσεις και ταλαιπωρίες που υπέστη το προηγούμενο χρονικό διάστημα.
Σύμφωνα με μία εκδοχή, ο Μηλιαρέσης πέθανε ύστερα από ένεση που του έκανε ένας ενωματάρχης της Ειδικής Ασφάλειας που πήγε για το σκοπό αυτό σαν νοσοκόμος στο Σανατόριο. Σύμφωνα με την ίδια εκδοχη, αμέσως μετά το θάνατο του Μηλιαρέση, ο δήθεν νοσοκόμος εξαφανίστηκε από το σανατόριο. Ο Λύσανδρος Μηλιαρέσης τάφηκε στη Βυτίνα από τον αδελφό του και δύο συντρόφους του.
373 Μελουζίνα

Φυσικά χαρακτηριστικά

Η διάμετρος της Μελουζίνας υπολογίσθηκε σε 95,8 χιλιόμετρα (από δεδομένα του IRAS), ενώ η μάζα της εκτιμάται σε 920 τρισεκατομμύρια τόνους για μέση πυκνότητα 2 gr/cm³. O φασματικός τύπος της είναι C (ανθρακούχος), ενώ το άλβεδό της είναι 0,043 (από δεδομένα του IRAS). Η Μελουζίνα περιστρέφεται γύρω από τον εαυτό της μία φορά κάθε 12 ώρες και 58 λεπτά. Η μέση θερμοκρασία στην επιφάνειά της εκτιμάται σε 115 ως 110 περίπου βαθμούς Κελσίου κάτω από το μηδέν.
Κομά (Αίγυπτος)

Η Κομά ήταν χωριό ευρισκόμενο πλησίον της Ηρακλεοπόλεως της Μεγάλης στην Κάτω Αίγυπτο, κατά την διάρκεια της Ύστερης Αρχαιότητας. Ήταν γνωστό ως η γενέτειρα του Αγίου Αντωνίου, εντός της αγιολογίας του οποίου αναφέρεται πως η οικογένειά του ήταν οικονομικά ευκατάστατη, ενώ είχε υπό τον έλεγχό της ευρείας έκτασης γαίες κατά τις αρχές του 3ου αιώνα μ.Χ.